google/wiki40b huggingface dataset:
From the Cradle

Kriitikute vastuvõtt

"From the Cradle" sai kiirelt suure arvustuste tulva osaliseks. Palju küsimusi tekitas pealkiri, sest Clapton kuulas ja õppis bluusi tundma juba hilisemas elus ja kindlasti ei olnud ta seotud mustade kultuuriga "hällist saadik". 
Allmusicu kriitik Stephen Thomas Erlewinwe kirjutas, et plaat on peaaegu täiuslik, kui mitte arvestada Claptoni laulmist, mis ainult imiteeris originaalsalvestisi ja ei saanud sellega eriti hästi hakkama. "Entertainment Weekly" kriitik Tom Sinclair kirjutas, et lood on veatud, kuid igavad, eriti kui võrrelda Creami loominguga ja nende live versiooniga laulust "Spoonful". The Music Box arvustaja John Metzger väitis, et Claptoni esinemine saates "Saturday Night Live", kus ta uut plaati tutvustas, oli palju võimsam kui plaat ise ja album ei sisalda midagi uut, midagi mida poleks varem tehtud. Robert Christgau võrdles albumit selliste meeste nagu Son Seals ja Otis Rush töödega, öeldes, et Eric Clapton mängib paremini, kuid laulab kehvemini kui need kaks.
Juulis 2014 paigutas ajakiri Guitar World plaadi "From the Cradle" oma edetabelis "Superunknown: 50 Iconic Albums That Defined 1994" 12. kohale.
Francesco Araja

Francesco Domenico Araja (ka Francesco Domenico Araia; 25. juuni 1709 Napoli – ca 1770 Bologna) oli itaalia helilooja, kes on tegutsenud kapellmeistrina Venemaal.
Ta oli itaalia nn. naapoli koolkonna ooperi-helilooja (alates aastast 1729). Aastail 1735–1758 ja hiljemgi (1762) elas-töötas ta oma ooperitrupiga Peterburis (ajuti käis Itaalias uusi lauljaid värbamas). Talle kuulub esimene Venemaal lavastatud itaalia ooperi au - "Armastuse ja vihkamise jõud" 1736 (Milano 1734), mis avaldati ka venekeelsena V. K. Tretjakovski tõlkes. 1755 lavastati tema ooper "Tsefal ja Prokris" venekeelsele libretole (A.P.Sumarokov Ovidiuse järgi). Alates 1755 kaasas ta itaalia ooperisse ka vene lauljaid. Alates 1759 on tagasi Itaalias.
Jeffrey Sinclair

Karjäär

2237. aastal astus Sinclair Maa sõjaväkke. Õppides sõjakoolis, kohtus ta Catherine Sakaiga, ning neil oli suhe. Pärast aastast kooselu läks paar lahku. Nad kohtusid siiski episoodiliselt 2258. aastani, mil kihlusid. 2259. aastal, täites Vahtidelt saadud ülesannet, jäi Sakai teadmata kadunuks.
2240. aastal sai Sinclairist kosmosehävitaja piloot. Vähem kui aasta pärast ülendati ta eskadroni ülemaks. Ta võttis osa lahingust Joonel, mis oli Maa-Minbari sõja viimane võitlus. Lahingu käigus hävitasid Minbari lahingulaevad tema juhitud eskadroni täielikult. Sinclairi hävitaja lasti sõelapõhjaks, kuid püsis siiski koos. Sinclair üritas rammida üht Minbari ristlejat. Tema katse ebaõnnestus, sest minbarid otsustasid ta elusalt kinni võtta.
Järgnenud ööpäeva jooksul toimunu jäi Sinclairile pikka aega saladuseks, ning teda kimbutas mälukaotus. Üllatuslikult otsustasid minbarid aga seejärel alla anda ja sõja lõpetada, ehkki võitsid Joone lahingu ja oleksid võinud Maa hävitada. Miks minbarid sellise ootamatu otsuse tegid ja mis toimus Sinclairiga vangistuse ajal, selgub sarja "Babylon 5" sündmuste käigus.
Kui valmis Babylon 5 kosmosejaam, kooskõlastas Maa selle komandöri valiku Minbariga ning Sinclair oli nimekirjas ainus, kellega minbarid nõustusid. Sinclair asus jaama juhtima 2257. aastal. Tema esimene suurem katsumus oli intsident Vorloni suursaadik Koshiga, mis peaaegu oleks talle koha maksnud. Sellest juhtumist räägib sarja "Babylon 5" pilootosa "The Gathering".
2258. aastal, sarja esimesel hooajal, on Sinclair jaama komandör, ning esineb kõigis osades.
2259. aasta jaanuaris nimetatakse Jeffrey Sinclair Maa Alliansi suursaadikuks Minbarile, ning Babylon 5 komandöriks saab kapten John Sheridan. Seriaali edasistes sündmustes mängib Sinclair olulist osa ühe Minbari iidse ettekuulutuse täitumises.
Andres Laanemets

Andres Laanemets (sündinud 17. detsembril 1970 Pärnus) on eesti koolijuht, Pärnu Sütevaka Humanitaargümnaasiumi direktor.
Ta lõpetas Pärnu 1. Keskkooli ja 1993. aastal Tartu Ülikooli kehakultuuriteaduskonna kehalise kasvatuse ja terviseõpetuse õpetajana. Pärnus tegutses ta õpetajana Pärnu Koidula Gümnaasiumis ja Pärnu kutsekoolis ning oli huvijuht ja andis tunde ka Sütevaka Humanitaargümnaasiumis. Alates 1998. aastast on ta Pärnu Sütevaka Humanitaargümnaasiumi direktor.
Ta on Pärnu Rotary Klubi liige ja sihtasutuse Endla Teater nõukogu liige.
Lepmets

Lepmets on eesti perekonnanimi.
Aatomiraadius

Aatomiraadius on suurus, mis iseloomustab naaberaatomite omavahelist kaugust aines.
Efektiivne aatomiraadius on mittemetalli kovalentse sidemega molekulis pool aatomituumade vahelisest kaugusest, metalli puhul on see pool vähimast tuumadevahelisest kaugusest kristallivõres.
Van der Waalsi raadius iseloomustab keemiliselt mitteseotud naaberaatomite vahelist vähimat kaugust.
Soome Kirjanduse Selts

Soome Kirjanduse Selts (soome keeles Suomalaisen Kirjallisuuden Seura, lühend SKS) on soome keeles kirjutatud kirjandust toetav selts. Selts asutati 1831. 
Seltsi üks esimesi välja antud trükiseid oli soome rahvuseepos "Kalevala".
Tööinspektsioon

Tööinspektsioon on Eesti Sotsiaalministeeriumi valitsemisalas tegutsev valitsusasutus.
Inspektsiooni põhiülesannete seas on töökeskkonnapoliitika elluviimine, riiklik järelevalve töötervishoidu, tööohutust ja töösuhteid puudutavates küsimustes, teavitamine töökeskkonna ohtudest.
United States Steel Corporation

United States Steel Corporation, rohkem tuntud kui U.S. Steel, on Ameerika terasetootja, mille peakontor asub Pennsylvanias Pittsburghis, tootmistegevusega Ameerika Ühendriikides ja Kesk-Euroopas. 2016. aasta seisuga on ettevõte maailma suuruselt 24. terasetootja ja suuruselt teine kodumaine tootja, Nucor Corporationi järel.
Kose Vabadussõja mälestussammas

Mälestussammas sõjas langenud Kose kihelkonna meestele on mälestussammas Harju maakonnas Kose vallas Kose alevikus Kose kalmistul, millega mälestatakse Vabadussõjas ja Esimeses maailmasõjas langenud Kose kihelkonna mehi.  Mälestussammas on tunnistatud riiklikuks kultuurimälestiseks.
Mälestussammas avati 5. juulil 1925. 1941. aastal ausammas lõhuti ning mälestussamba tükid veeti Pirita jõkke. 1989. aastal püstitati Kose Muinsuskaitse Seltsi aktiivsemate liikmete poolt endisele kohale samasugune mälestussammas osaliselt ka originaalsamba tükkidest, mis jõest välja tõmmati. Sammas avati taas 17. juunil.
1905. Aasta Selts

1905. Aasta Selts oli 1929-1941 Tartu ülikooli juures tegutsenud selts, mis kogus 1905. aasta revolutsiooni kohta käivat infot ja avaldas selleteemalisi publikatsioone.
Selts asutati 7. aprillil 1929. Seltsi võisid kuuluda nii 1905. aasta revolutsioonis osalenud inimesed kui ka hilisema aja ühiskonnategelased ja ajaloolased.
31. märtsil 1941 otsustati selts sulgeda. Selts likvideeriti 26. mail 1941.
Carlos Alberto Brenes

Carlos Alberto Brenes Jarquín (2. detsember 1884 Masaya – 2. jaanuar 1942 Managua) oli Nicaragua arst ja poliitik, Nicaragua presidendi kohusetäitja 9. juunist 1936 1. jaanuarini 1937.
Carlos Alberto Brenes sündis Masayas konservatiive toetavas peres. Ta õppis meditsiini Guatemala San Carlose ülikoolis, kus tutvus liberaalset maailmavaadet pooldava Manuel Estrada Cabreraga, kelle mõjul ta liitus liberaalide parteiga. Hiljem jätkas ta õpinguid San Franciscos.
Adolfo Díaze võimuloleku ajal saabusid Nicaraguasse USA väed, mille vastu peetud võitlus aitas liberaalide partei võimule. Kuna USA väed pidid Nicaraguast lahkuma, siis formeeris esimene liberaalist president José María Moncada sandinistide vastu võitlemiseks rahvuskaardi, mille esimeseks juhiks sai Anastasio Somoza García. Järgmise presidendi Juan Bautista Sacasa võimulolekut kahjustasid ülemaailmne majanduskriis, mis tõi kaasa kohvihindade languse ja Nicaragua majanduse kokkuvarisemise, samuti ka aastal 1934 toimunud parlamendivalimistel aset leidnud pettusejuhtumid. Aasta 1936 alguses kasutas Somoza rahvuskaardi abi, et eemaldada võimult Sacasale lojaalsed isikud. Sacasa oli sunnitud juunis ametist lahkuma, tema järglaseks sel postil sai Somozale lojaalne presidendi kohusetäitja Carlos Alberto Brenes, kes oli ametis aastavahetuseni. Carlos Alberto Brenesit toetasid nii liberaalid kui ka konservatiivid, samuti oli tal diplomaatilise korpuse toetus (kuna USA valitsus oli otsustanud sellel perioodil Nicaragua siseasjadesse mitte sekkuda, siis kiitis selle valiku heaks ka USA saadik Arthur Bliss Lane). Novembris, valimiste ajal, pidas Brenes riigi esimese raadiokõne.
Aarne Ermus

Aarne Ermus (sündinud 14. aprillil 1966 Abja-Paluojal) on Eesti sõjaväelane (kolonel). Aastatel 1996–2007 töötas ta eri ametikohtadel Kaitsejõudude Peastaabis, olles 2000–2002 ka selle ülem. Alates 1. augustist 2007 kuni 2013. aasta 28. juunini oli ta Kaitseväe Ühendatud Õppeasutuste ülem.

Haridus

Aarne Ermus lõpetas 1984. aastal Karksi-Nuia Keskkooli ja jätkas õpinguid Venemaal Omskis Kõrgemas Juhtivkoosseisu Sõjakoolis. Hiljem on ta ennast täiendanud Ameerika Ühendriikide Armee Juhtimis- ja Staabikolledžis (aastatel 1998–1999) ja Soome Maakaitse Kõrgkoolis Eesti riigikaitse kõrgema juhtkonna erikursustel (aastatel 1999–2000).

Teenistus Nõukogude armees

Omski Sõjakooli lõpetamise järel oli Aarne Ermus esmalt motolaskurrühma ülem Kaug-Idas. Sealt viidi ta 1989. aastal üle 31. tankidiviisi luurepataljoni, mis paiknes algul Tšehhoslovakkias, hiljem Venemaal Gorki oblastis. Selles pataljonis teenis ta luurerühma ülemana.

Teenistus Eesti armees

Seoses Eesti iseseisvumisega pöördus Aarne Ermus 1991. aastal tagasi kodumaale ja ühines kaitseväega, teenides algul Kaitsejõudude Peastaabi operatiivosakonna peaspetsialisti ametikohal.
Aastatel 1992–1996 oli ta seotud Kuperjanovi Üksik-jalaväepataljoniga, teenides selles üksuses eri ametikohtadel: kompaniiülema, staabiülema ja lõpuks aastast 1994 ka kogu pataljoni ülemana. Aastal 1992 anti talle leitnandi ja aastal 1993 kapteni auaste.
Aastal 1996 ülendati Aarne Ermus majoriks ja viidi üle Kaitsejõudude Peastaabi teenistusse. Seal töötas ta operatiivosakonnas, olles planeerimisgrupi, operatiivjaoskonna ja planeerimisjaoskonna ülem. Aastal 1999 anti talle kolonelleitnandi auaste ja temast sai Kaitsejõudude Peastaabi ülema kohusetäitja. 2000. aastast 2002. aastani oli kolonelleitnant Ermus Kaitsejõudude Peastaabi ülem ja seejärel viis aastat operatiivülem.
2007. aastal valiti ta kaitseväe juhatajaks nimetatud Ants Laaneotsa asemel Kaitseväe Ühendatud Õppeasutuste uueks ülemaks. Tema volitused sellel ametikohal lõppesid 28. juunil 2013.

Isiklikku

Aarne Ermus on abielus. Tal on kaks poega.
Aarne Ermus oli filmi "Nimed marmortahvlil" sõjaline konsultant.
Jörg Meuthen

Jörg Hubert Meuthen (sündinud 29. juunil 1961 Essenis) on Saksa majandusteadlane ja poliitik. 
Jörg Meuthen on pärit kaupmehe perekonnast. Gümnaasiumi lõpetas ta 1981. aastal Bad Emsis. Seejärel sooritas ta tsiviilteenistuse. 1983. aastal alustas ta Münsteri ülikoolis publitsistika, poliitikateaduste, romanistika ja ettevõtlusmajanduse õpinguid. 1984–1989 õppis ta Mainzi Ülikoolis majandusteadust. Ülikooli lõpetamise järel töötas ta Kölni ülikoolis teadurina, doktorikraadi sai samas 1993. aastal.
1993–1996 töötas ta Hesseni liidumaa rahandusministeeriumi referendina. Alates 1997. aastast oli ta Kehli Avaliku Halduse Kõrgkooli professor.
4. juulist 2015 kuni 29. septembrini 2017 oli Jörg Meuthen Frauke Petry kõrval partei Alternatiiv Saksamaale kaasesimees. Alates 29. septembrist kuni 2. detsembrini 2017 oli Jörg Meuthen Alternatiiv Saksamaale esimees. Alates 2. detsembrist 2017 on ta üks partei kaasesimeestest (teine on Alexander Gauland).
Küdema mõis

Küdema mõis (saksa keeles Kiddemetz) oli rüütlimõis Mustjala kihelkonnas Saaremaal. Nüüdisajal jääb mõis Saare maakonda Saaremaa valda.
Mõisa omanikud olid Ditmarid.
Misso Kool

Misso Kool on põhikool Võru maakonnas Rõuge vallas Misso alevikus.
Misso kandis asutati 1753 (arhiiviallikate järgi 1766) Peräpugola külakool.
Pärast 1918. aastat tegutses Missos Pugola Algkool. 1957 sai kooli nimeks Misso Keskkool. 2010 sai kooli nimeks Misso Kool.
Lesotho

Loodus

Lesotho on absoluutse kõrguse poolest üks maailma kõrgeimal asuvaid riike (80% aladest kõrgemal kui 1800 m). Isegi madalaim punkt maa edelaosas on 1400 meetrit üle merepinna, mis on riikide seas maailma kõrgeim. Idapiiri lähedal paikneb maa kõrgeim tipp Thabana Ntlenyana (3482 m). Maa põhjaosas on Aafrika tuntuim mäesuusakuurort Afri-Ski (3222 m), mis tegutseb juunist augustini.
Tähtsaimad loodusvarad on  vesi ja teemandid. 
Rahvuslinnuks on valitud kiilasiibis (Geronticus calvus).

Rahvastik

Lesotho rahvaarv on 1 947 701, mis on maailmas 150. kohal.
Inimeste keskmine vanus on 23,8 aastat, keskmine eluiga on 52,9 aastat.
Lesotho suremuse üldkordaja on 14,9 surma 1000 inimese kohta. See on maailma riikide seas kõrgeim näitaja.
Lesothos on HIV-viiruse epideemia. 2016. aasta andmetel oli 26% elanikkonnast nakatunud HIV-viirusega.

Majandus

Väikese, mägise ning täielikult Lõuna-Aafrika Vabariigi poolt piiratud riigina, on Lesothol väga kitsad majanduslikud võimalused. Umbes kolm neljandikku elanikkonnast paikneb maapiirkondades ning tegeleb karjakasvatuse ja põlluharimisega. Samas toodab Lesotho vähem kui 20% vajaminevast toidust. Põhiliselt sõltub Lesotho majanduslikult Lõuna-Aafrika Vabariigist, importides 90% tarbitavatest toiduainetest just sealt. Enamik perekondi sõltub Lõuna-Aafrika kaevandustes või farmides töötavate sugulaste rahaülekannetest.
Lesotho valitsus mängib riigi majanduses suurt rolli. 2014. aastal oli valitsussektoriga seotud kulutuste osakaal SKT-st 37% ning valitsus on Lesotho suurim tööandja. Suurim eratööandja on tekstiili- ja rõivatööstus, kus töötab umbes 36 000 lesotholast, kellest enamik on naised.
Mobiil-ID

Mobiil-ID on Eesti Vabariigi elektrooniline teenus, mis võimaldab mobiiltelefoni abil isikut tuvastada ja dokumente digiallkirjastada. Mobiil-ID abil saab teha internetis samu toiminguid kui ID-kaardiga. Mobiil-ID sertifikaadid kehtivad 5 aastat nagu ID-kaardilgi. Pärast seda tuleb mobiiltelefonil SIM-kaart vahetada (telefoninumber ei muutu).
Mobiil-ID eeliseks ID-kaardi ees on võimalus kasutada seda arvutiga, millel puudub ID-kaardi luger ja selleks vajalik tarkvara. Samuti ei pea ID-kaarti kaasas kandma.
Alates 01.02.2011 välja antud Mobiil-ID on riiklik digitaalne isikutunnistus.

Mobiil-ID sertifikaadi hankimine

Mobiil-ID sertifikaadi hankimiseks tuleb pöörduda Mobiil-ID teenust pakkuva mobiilside operaatori poole, kellelt on võimalik saada Mobiil-ID toega SIM-kaart. Mobiil-ID kasutamiseks tuleb SIM-kaart aktiveerida. Mobiil-ID sertifikaati antakse välja vastavalt digitaalallkirja seadusele. Mobiil-ID kasutamine ei mõjuta telefoninumbrit ega muid viimasega seotud teenuseid.
Neomura

Neomura klaadi kuuluvad sõsarrühmad eukarüoodid ja arhed.
Thomas Cavalier-Smith väidab, et eukarüoodid ja arhed pärinevad bakterite rühmast ja evolutsiooni peamine muutus seisnes selles, et rakuseina aine peptidoglükaan asendus glükoproteiiniga. Sellest ka rühma nimetus – Neomura 'uus sein'. Cavalier-Smith nimetab seda Neomura'ni revolutsiooniks, mis toimus 0,9 giga-aastat tagasi
Tuulelipp

Tuulelipp on kõrgesse paika, tavaliselt hoone katusele, torni või masti tippu paigutatud seadeldis, mis pöördub tuule jõul, näidates tuule suunda.
Beauforti skaalal, mis määratleb tuule tugevuse, vajab tuulelipp liikumahakkamiseks kahepallist ehk kerget tuult.
Aegade jooksul on tuulelipud võtnud kõikvõimalikke fantastilisi vorme. Lääne-Euroopa kristlikel kirikutel on levinud kukekujulised tuulelipud. Üks maailma suuremaid tuulelippe on Yukoni transpordimuuseumis Kanadas Whitehorse'i rahvusvahelise lennujaama kõrval, selleks on endine transpordilennuk Douglas DC-3. Guinnessi rekordite raamatu andmeil on suurim tuulelipp siiski Tío Pepe šerri reklaam Hispaanias Jereze linnas.
Eesti tuntuim tuulelipp on Tallinna raekoja torni tipus paiknev Vana Toomas, mida Tallinna ühe sümbolina on kujutatud arvukatel suveniiridel. Tartus on tähelepanu pälvinud Ivar Feldmanni sepistatud hansakoge kujuline tuulelipp Lennuk, mis asetseb 2003. aastal üle Emajõe rajatud Turusilla masti tipus.
Jelena Petrova

Jelena Petrova (sündinud 6. juunil 1989 Tallinnas) on Eesti ujuja.
Ta osales 2004. aastal Ateena OM-il, kus sai 800 m vabaujumises 23. koha.
2003–2007 tuli ta 19 korda suvistel meistrivõistlustel ujumises Eesti meistriks.
2004–2008 kuulus ta Eesti ujumiskoondisse.
FIDE

Roll malemaailmas

FIDE kõige nähtavaimaks tegevuseks on male maailmameistrivõistluste, regionaalsete meistrivõistluste ja maleolümpia korraldamine. Rahvusvaheline Olümpiakomitee on FIDE-t tunnustanud kui kõrgeimat maleorganisatsiooni, kes vastutab üldiselt male ja regionaalsete kui ka rahvusvaheliste meistrivõistluste korraldamise eest. FIDE on UNESCO liige.
FIDE paneb paika nii individuaalmängude kui ka rahvusvaheliste võistluste reeglid. Rahvusvaheliste võistluste reeglid kanduvad üle ka regionaalsetele võistlustele. FIDE annab välja ka erinevaid organisatoorseid tiitleid, näiteks rahvusvaheline kohtunik, kellel on õigus tähtsaid võistlusi juhendada.
FIDE arvutab mängijatele Elo reitinguid, mille alusel antakse välja tiitleid: FIDE meister, rahvusvaheline meister, rahvusvaheline suurmeister ja naiste sama kategooria tiitleid.

Liikmed

Rahvusvahelise maleliiduga on liitunud 189 riigi või autonoomse territooriumi maleliidud.

ÜRO liikmesmaad

Afganistan, Albaania, Alžeeria, Andorra, Angola, Araabia Ühendemiraadid, Argentina, Armeenia, Aserbaidžaan, Austraalia, Austria, Bahama, Bahrein, Bangladesh, Barbados, Belau, Belgia, Belize, Bhutan, Birma, Boliivia, Bosnia ja Hertsegoviina, Botswana, Brasiilia, Brunei, Bulgaaria, Burkina Faso, Burundi, Colombia, Costa Rica, Dominikaani Vabariik, Ecuador, Eesti, Egiptus, El Salvador, Elevandiluurannik, Etioopia, Fidži, Filipiinid, Fääri saared, Gruusia, Ghana, Guatemala, Guernsey, Haiti, Hiina, Hispaania, Holland, Honduras, Horvaatia, Ida-Timor, Iirimaa, Iisrael, India, Indoneesia, Iraak, Iraan, Island, Itaalia, Jamaica, Jaapan, Jeemen, Jersey, Jordaania, Kambodža, Kanada, Katar, Kasahstan, Keenia, Kreeka, Kuuba, Kuveit, Kõrgõzstan, Küpros, LAV, Laos, Leedu, Liibanon, Liibüa, Liechtenstein, Luksemburg, Lõuna-Korea, Läti, Macau, Makedoonia, Madagaskar, Malawi, Malaisia, Malta, Mauritius, Mehhiko, Moldova, Monaco, Mongoolia, Maroko, Mosambiik, Namiibia, Nepal, Nicaragua, Nigeeria, Norra, Omaan, Pakistan, Panama, Paapua Uus-Guinea, Paraguay, Peruu, Poola, Portugal, Prantsusmaa, Rootsi, Rumeenia, Rwanda, Saalomoni Saared, Saksamaa, Sambia, San Marino, São Tomé ja Príncipe, Saudi Araabia, Serbia, Seišellid, Sierra Leone, Singapur, Slovakkia, Sloveenia, Somaalia, Soome, Sri Lanka, Sudaan, Suriname, Süüria, Šveits, Taani, Tadžikistan, Tai, Trinidad ja Tobago, Tšehhi, Tšiili, Tuneesia, Türgi, Türkmenistan, Uganda, Ukraina, Ungari, USA, Uruguay, Uus-Meremaa, Usbekistan, Valgevene, Venemaa, Venezuela, Vietnam, ja Zimbabwe

Liikmesriigid väljaspool ÜRO-d

Aruba, Bermuda, Briti Neitsisaared, Fääri saared, Hiina Taipei, Inglismaa, Hongkong, Hollandi Antillid, Kosovo, Palestiina, Puerto Rico, Šotimaa, USA Neitsisaared ja Wales
Eduard Kull

Haridus

Lõpetas Petseri Gümnaasiumi 1926; õppis TÜ õigusteaduskonnas 1926–1928,
seejärel omandas Tallinna Õpetajate Seminari pedagoogilistel kursustel algkooliõpetaja kutse (29. septembril 1928 algkooliõpetaja kutsetunnis); õppis TÜ majandusteaduskonnas 1929 ja 1934/1935, TPI majandusteaduskonnas 1940/1941 ja 1944–1947, lõpetas TPI tööstusökonoomika erialal.

Teaduskraad ja kutse

majandusteaduste kandidaat 1952 (NSV Liidu TA Majanduse Instituut); vanemteadur 1954; majandusteaduste doktor 1965 (Eesti NSV TA, kinnitatud 1966); professor 1965 (kinnitatud 1966).

Teenistuskäik

Ülikooliõpingute ajal oli Petserimaal Krabilovo Algkooli õpetaja 1. september 1927 – 30. september 1928, Krabilova algkooli juhataja 1. juuli 1929 – 30. september 1930; teenistus Eesti kaitseväes 1. oktoober 1928 – 19. juuni 1929; Saatse Algkooli juhataja 1. oktoober 1930 – 31. juuli 1937; Hiiu Algkooli õpetaja 1. juuli 1937 – 21. november 1940; Tallinna 20. Algkooli juhataja 22. november 1940 – 28. juuli 1941; Tallinna 28. Algkooli õpetaja ajutine kt 1. oktoober 1941 – 1. juuli 1942; Tallinna 28. Algkooli juhataja abi 1. juuli 1942 – 5. juuli 1942 (5. juuli 1942 palus end vabastada seoses teisele tööle minekuga). Tallinna Veskite Keskuse arve- ja finantsala juhataja; Jahu- ja Leivatööstuse Peavalitsuse töö- ja palgaosakonna juhataja 1942–1944; Eesti NSV Ministrite Nõukogu Eesti Majanduse Teadusliku Uurimise Instituudi vanemteadur 1947–1950; Eesti NSV TA Majanduse Instituudi vanemteadur, tööstusökonoomika sektorijuhataja ja instituudi asedirektor 1951–1965.
1965–1988 TTÜ tootmise ökonoomika ja organiseerimise/tööstusökonoomika kateedri professor 1965–1980, konsultantprofessor 1980–1988.

Teadustöö põhisuunad

Tööstusettevõtete spetsialiseerumine, majanduslik efektiivsus ja ratsionaalne paigutus, tehnilise kaadri (inseneride ja ökonomistide) perspektiivne vajadus.
Avaldas üle 150 publikatsiooni, sealhulgas monograafiaid, õpikuid ja populaarteaduslikke artikleid. Tema juhendamisel kaitstud 10 kandidaadiväitekirja.

Teadusorganisatoorne ja erialane tegevus

Juhtis uurimistöid tootmise korraldamise, töö tehnilise normimise ja raamatupidamisarvestuse alal Tallinna tööstusettevõtetes 1950–1960; uuringute laienemisel Baltikumi majanduspiirkonnale koordineeris arendamis- ja paigutuskava Läti ja Leedu NSVs; 1970ndail oli TPI masina- ja metallitööstuse tootmise planeerimise ning arendamise teaduslike aluste uurimissuuna juhendaja ja vastutav täitja; mitme majandusalase nõukogu ja eksperdikomisjoni liige, nt Eesti NSV Plaanikomitee masinaehitustööstuse arendamise eksperdikomisjoni esimees.
Osales Eesti NSV riiklike teaduse-, tehnika- ja majanduspreemiate määramise komisjoni töös; ühingu Teadus lektor 1950–1975; TPI kogumiku “Õppemetoodika küsimusi” toimetuskolleegiumi esimees 1966–1977; tegeles juhtiva majanduskaadri koolitamisega Eesti NSV Ministrite Nõukogu korraldatud kursustel; Tallinna Majanduse Rahvaülikooli rektor 1966–1977; Tallinna Teadlaste Maja liige.
Aare Pilv

Aare Pilv (sündinud  15. aprillil 1976 Viljandis) on eesti luuletaja ja kirjandusteadlane.
Aare Pilv on lõpetanud Köleri-nimelise Viljandi 4. Keskkooli ning õppinud Tartu Ülikoolis eesti kirjandust, teatriteadust ja semiootikat. Pilv on tegev kirjandusteaduse alal, uurimisvaldkonnaks autometatekstuaalsus, eesti luule ja Madis Kõivu looming.
Pilv elab Tartus, töötab Eesti Teaduste Akadeemia Underi ja  Tuglase Kirjanduskeskuse teadurina ning kuulub Eesti Kirjanike Liitu, ühendusse Erakkond ja üliõpilasseltsi Veljesto.
Ilmi Kolla

Ilmi Kolla (4. juuni 1933 Pärnu – 18. detsember 1954 Tallinn) oli eesti kirjanik.
Ta sündis Pärnus, kuid aastal 1944 kolis perekond Surju, kus ta lõpetas 7-klassilise kooli. Aastal 1948 asus õppima Pärnu 2. Keskkooli, kuid haigestus samal aastal tuberkuloosi, oli ravil ja püüdis jätkata kooliskäimist. Kevadel ja suvel 1952 töötas ajalehe Säde toimetuses kirjandusliku kaastöölisena. Aastal 1953 oli ta müüjaõpilane Pärnus. Vahepeal taganenud haigus süvenes ja Ilmi Kolla suri pärast operatsiooni Kivimäe haiglas. Ta maeti Surju kalmistule.

Looming

Avaldas luulet alates 1948. aastast ning tema loomingut iseloomustab varaküps tõsidus ja hell, kohati nukker lürism.
Kenneth Kristensen Berth

Kenneth Kristensen Berth (sündinud 3. veebruaril 1977 Odenses) on Taani poliitik, ta kuulub Taani Rahvaparteisse. Ta on aastast 2015 Folketingi liige.
Ta on õppinud Aarhusi ja Kopenhaageni Ülikoolides. Tal on aastast 2000 bakalaureusekraad ajaloo alalt ning aastast 2002 magistrikraad ajaloo ja ühiskonnaõpetuse (social studies) alalt.
Ta oli aastatel 1999–2007 Taani Rahvapartei noorsootöö sektsiooni esimees.
Aastast 2015 on ta Folketingi liige.

Isiklikku

Ta on abielus ja kahe tütre isa.
ArchiCAD

Ajalugu

Esimese ArchiCAD-i versiooni töötas välja 1982. aastal Ungaris Budapestis Gábor Bojár. Gábor kirjutas esimese koodi programmi jaoks raha eest, mille ta sai oma naise ehteid pantides. Kuna sel ajal valitses Ida-Euroopas Nõukogude režiim, tuli Bojáril Apple'i arvuti, millega ta koodi kirjutas, salaja üle raudse eesriide vedada. Esimene programm valmis 1984 Apple Lisa arvuti jaoks, mis hiljem sai nimeks ArchiCAD. Ettevõttel oli tegevuse alguses raske hakkama saada, põhjuseks ebasoodne ärikeskkond. ArchiCAD-i kasutajate arv suurenes kiiresti aastatel 2007–2011, peamiselt Euroopa turul. Tänaseks on ArchiCAD BIM-maailmas tuntud tegija. ArchiCADi tooted kuuluvad alates 2006. aastast Nemetschek Groupi koosseisu.